**Vsakodnevne postne spodbude za otroke v letu 2021:**

1. Pepelnica - Razmisli in si izberi eno stvar, ki se ji boš odpovedali v tem postnem času.
2. Vzemi si čas za pogovor v svoji družini.
3. Izdelaj velikonočne voščilnice, da jih boš lahko poslal drugim. Pripravi jih kar nekaj, da jih boste lahko skupaj s Karitas poslali ostarelim v dom ostarelih, saj so sedaj zaradi covid razmer zelo osamljeni in bodo veseli vaših besed.
4. Razveseli družinske člane s skromnim presenečenjem.
5. **1. postna nedelja** – Pojdi k sveti maši in moli za svoje učitelje in katehete.
6. Pri igri z brati in sestrami, se potrudi biti strpen.
7. Zahvali se učiteljici za njeno pomoč in napor, ki ga vloži za pouk učencev.
8. Pripravi mizo za obed.
9. Napiši in pošlji velikonočno voščilo starim staršem ali drugim sorodnikom, domačim.
10. Ponudi in pripravi staršem in starim staršem čaj.
11. Pomagaj staršem pri pripravi kosila ali večerje.
12. **2. postna nedelja** –Pojdi k sveti maši in moli za svoje prijatelje.
13. Danes se odpovej sladkarijam in prihranjen denar nameni za lačne otroke.
14. Bodi prijazen do vseh, ki jih danes srečaš.
15. Pri večerni molitvi se zahvali za kateheta, ki te spodbuja, da boš postal pravi kristjani.
16. Pri večerni molitvi moli za sošolca, ki ga drugi ne marajo.
17. Razveseli na skromen način svojega sošolca, ki je osamljen.
18. Očeta ali mamo prosi, da skupaj zmolite za znanca, ki je bolan ali osamljen.
19. **3. postna nedelja**- Pojdi k sveti maši in moli za svojo družino.
20. Napiši ali nariši zahvalo in jo izroči svojim staršem.
21. Pri igri se trudi igrati pošteno.
22. Vzemi si čas za sestre in brate in se z njimi igraj družabne igre.
23. Bodi danes razumevajoč in potrpežljiv do vseh.
24. Tvoji bratje in sestre, pa tudi starši včasih delajo napake. Bodi jim pripravljen odpustiti in še posebno danes se trudi sprejemati vsakega, takšnega kot je.
25. V tem vikendu bodi prijazen do starejših, zlasti starih staršev.
26. **4 postna nedelja** – Pojdi k sveti maši in prisluhni Božji Besedi.
27. Namesto gledanja televizije in računalnika si vzemi čas za branje knjige ali sprehod v naravi.
28. Z veseljem pospravi svojo sobo.
29. Doma se pogovori, zakaj se pred vstopom v cerkev pokrižamo z blagoslovljeno vodo, čeprav sedaj zaradi razmer to opuščamo.
30. Potrudi se in lepo naredi nalogo za verouk in spodbudi še ostale sošolce s katerimi si povezan.
31. Napiši zahvalno pismo, spodbudno misel svojim staršem.
32. **5.** **postna nedelja** – Prosi starše, da skupaj odidite k sveti maši in preden greste k sveti maši doma pokrižajte drug drugega z blagoslovljeno vodo.
33. Z nasmehom razveseljuj mimoidoče ljudi v svoji okolici.
34. Pri kosilu se zahvali za hrano in pridne roke, ki so kosilo pripravile.
35. Pokliči prijatelja in se z njim prijazno pogovarjaj.
36. Danes se spomni svojih prijateljev in zanje zmoli molitev, ki jo imaš najraje.
37. Pomagaj pri hišnih opravilih.
38. Skupaj s starši izdelaj butarico ali šopek zelenja za cvetno nedeljo.
39. **Cvetna nedelja** - Butarico ali šopek zelenja odnesi k sveti maši in blagoslovu (pozanimaj se kako bo blagoslov potekal – dejansko ali na daljavo).
40. Danes bodi še posebno pozoren na svoje besede. Naj bodo lepe in spodbudne.
41. Skupaj s starši specite pecivo in ga v krogu družine zaužijte.
42. Odpusti vse zamere, ki jih imaš do svojih bližnjih.

**VELIKI ČETRTEK** Jezus je za svoje učence pripravil zadnjo večerjo in na ta dan lomil kruh. Danes bodi skrben do kruha, pazi na drobtine. Pomagaj svoji staršem pri peki potice ali kruha.

**VELIKI PETEK** Skozi celo leto nadaljuj z dobrimi deli, ki si jih storil v tem postnem času. Skupaj z družinskimi člani pobarvaj pirhe in pripravi velikonočno košaro.

**VELIKA SOBOTA:** Danes imej dan za premišljanje. Poskušaj dan preživeti brez TV, radia, mobitela, računalnika. Obišči domačo cerkev in v njej Božji grob.

**ALELUJA Veselo Veliko noč**!